Northug: - Det kommer til å bli vondt
Northug kommer slentrende inn i auditorium B på Holmenkollen Park Hotell fem minutter etter at klokken har passert 17. Han har på seg jeans og en hettegenser. Han setter seg ned bak bordet og svarer på spørsmål i 20 minutter. På denne tiden lørdag er det cirka en halvtime siden han kom i mål etter fem mil i Holmenkollen. - Jeg vet det blir vondt, men jeg vet hva jeg går til. For å vinne må man ha det vondt, sier Northug til VG og legger til: - Jeg får tenke at jeg skal kose meg når det kiler i benene når jeg går opp Styggdalen.Han er bare 23 poeng bak verdenscupleder Dario Cologna. Northug har fått et nytt mål for sesongen, en dårlig trøstepremie for at han ikke vant Tour de Ski: Han vil vinne verdenscupen. - Det er en fordel å gå på hjemmebane. Alle heier, iallfall de som har norsk flagg, sier Northug. - Får du med deg noe av det som skjer underveis fra publikum? - Femmila er en folkefest. Forrige gang jeg gikk her var det bra vær. Det var mye støy og bråk. Jeg fikk med meg litt av livet på Frognerseteren på 1. runden, for den gikk rolig. Men så ble tempoet skrudd opp og da går man mer inn i sin greie. Jeg hadde øresus etter femmila sist, så det husker man godt, svarer Northug.Det er to år siden han gikk femmil i Holmenkollen. Da ble han verdensmester. - Jeg har gode minner herfra. Jeg husker dem, når jeg går her i løypene og trener. Dette er det viktigste verdenscuprennet etter VM. Det er mye folk og god stemning. Det er artig å vise oss frem her, sier Northug. Målet for femmila er klart: Han vil først over mål. Argeste konkurrent er Cologna. - Mange er sultne på å gå en bra femmil i Kollen. Jeg vet hva jeg må passe på. Det handler om verdenscupen. Jeg får se hva han (Cologna) gjør, sier Northug.Han tror ingen tar en «Johan Olsson» i morgen og stikker alene fra feltet. - Om det snør lett, så er det vanskelig å gå ifra, hvis man ikke har helt fantastiske ski. Men det vil sikkert bli prøvd på runde tre og fire, sier Northug. Northug vant verdenscupen sammenlagt i 2009/2010. Cologna har tre sammenlagtseiere. Sveitseren har vunnet de to siste, og han vant sesongen før Northug tok sin sammenlagttriumf.
Petter Northug (27) gjør seg klar til å ha det fryktelig vondt, for lørdag er sesongens viktigste renn etter VM.